Ο Πρόεδρος της ΚΕΔΚΕ

ΠΑΡΙΣ ΚΟΥΚΟΥΛΟΠΟΥΛΟΣ

Για τη Συνταγματική Αναθεώρηση.


Ο Πρόεδρος της ΚΕΔΚΕ Πάρις Κουκουλόπουλος, Δήμαρχος Κοζάνης, αναφερόμενος στην επικείμενη Συνταγματική Αναθεώρηση έκανε την εξής δήλωση: 

«Ο συγκεντρωτισμός αποτελεί το σοβαρότερο εμπόδιο στην ανάπτυξη και την ευημερία του τόπου γι΄ αυτό πρέπει να σπάσει.


Η αυτοδιοίκηση δίνει το «παρόν» στην υπό εξέλιξη αναθεωρητική διαδικασία του Συντάγματος.


Το κορυφαίο αυτό πολιτειακό ζήτημα αποτελεί τη χρυσή ευκαιρία- την ευκαιρία που δεν πρέπει να χαθεί από κανέναν- για να προχωρήσει, επιτέλους, η αλλαγή της δομής του κράτους και να θεσμοθετηθεί η αποκέντρωση, στο όνομα της οποίας, άλλωστε, όλοι ομνύουν.


Η ανάπτυξη της χώρας, οι ανάγκες των πολιτών και η σύγκλιση με το ευρωπαϊκό κεκτημένο επιβάλλουν την υιοθέτηση ριζοσπαστικών θέσεων με στόχο

· Την αναβάθμιση του ρόλου της αυτοδιοίκησης ώστε να αποτελέσει το βασικό βάθρο του διοικητικό- πολιτικού συστήματος

· Τη Συνταγματική κατοχύρωση του Β΄ βαθμού αυτοδιοίκησης σε επίπεδο Περιφέρειας

· Τη Συνταγματική πρόβλεψη της Μητροπολιτικής Διακυβέρνησης

· Την ένταξη, στο νέο Καταστατικό Χάρτη, των βασικών αρχών που θα διασφαλίζουν την κοινωνική λογοδοσία, τον έλεγχο και την εποπτεία καθώς και την οικονομική αυτοδυναμία- με φορολογική αποκέντρωση- της αυτοδιοίκησης

· Την κατοχύρωση και διεύρυνση του ρόλου της αυτοδιοίκησης στην προστασία του περιβάλλοντος, δομημένου και αδόμητου.

Η ΚΕΔΚΕ έχει αναθέσει σε Επιστημονική επιτροπή του Ινστιτούτου Τοπικής Αυτοδιοίκησης την επεξεργασία και επιστημονική τεκμηρίωση των αναλυτικών θέσεων της αυτοδιοίκησης εν όψει της Συνταγματικής αναθεώρησης.

Η ΚΕΔΚΕ θα αναλάβει όλες τις πρωτοβουλίες ώστε να φέρει στο κέντρο του δημόσιου ενδιαφέροντος και διαλόγου τις θέσεις της, επιδιώκοντας τη συναινετική διαμόρφωση βασικών αρχών που πρέπει να διέπουν το νέο Σύνταγμα της χώρας». 

